Diari Oficial de la Generalitat Valenciana


Sumari del DOGV 4432, del 04-02-2003 (2003/842)

ACORD de 10 de desembre de 2002, de la Comissió Territorial d'Urbanisme de Castelló, relatiu a la modificació núm. 30 del Pla General d'Ordenació Urbana, sobre canvi d'ús dotacional docent a ID infraestructura-servici urbà, al municipi de l'Alcora.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4432

Data del DOGV
:   04-02-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/842


Data del document
:   10-12-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Alcora, l'
    * pla d'urbanisme

ACORD de 10 de desembre de 2002, de la Comissió Territorial d'Urbanisme de Castelló, relatiu a la modificació núm. 30 del Pla General d'Ordenació Urbana, sobre canvi d'ús dotacional docent a ID infraestructura-servici urbà, al municipi de l'Alcora. [2003/842]
  
Vist l'expedient relatiu a la modificació núm. 30 del Pla General d'Ordenació Urbana, sobre canvi d'ús dotacional docent a ID infraestructura-servici urbà, al municipi de l'Alcora, i de conformitat amb els següents:
  
Antecedents
  
Primer
  
El Ple de l'Ajuntament, en sessió de 4 de desembre de 2002, va acordar sotmetre a exposició pública la modificació núm. 30 del Pla General, per mitjà d'edictes inserits en el periòdic Mediterráneo de 20 de desembre de 2001 i en el DOGV núm. 4.167, de 14 de gener de 2002. Durant el període d'exposició pública es va produir l'al·legació del director del centre educatiu objecte de modificació que va ser desestimada per Acord del Ple de 12 de març de 2002, data en la qual s'acorda pel Ple la seua aprovació provisional.
  
Segon
  
La documentació aportada consistix en memòria informativa, memòria justificativa, plans d'informació i plans d'ordenació de la modificació proposada, números 8-C d'ordenació i 12-C de zonificació del Pla General, en l'àmbit del sòl afectat pels canvis.
  
Tercer
  
L'objecte de la present modificació és el canvi en l'ús proposat per a l'equipament definit pel Pla General en la parcel·la dotacional que dóna a la C-232, de 8.000 m² de superfície, classificada com a sòl no urbanitzable, que el planejament vigent assenyala com a equipament docent, i ubicada entre la central elèctrica i l'actual institut de formació professional Ximen d'Urrea, de manera que en compte de ser un equipament educatiu docent passe a ser equipament d'infraestructura-servici urbà.
  
El municipi de l'Alcora té el Pla General d'Ordenació Urbana, amb data d'aprovació definitiva, el 28 de novembre de 1989. En la memòria justificativa del document es motiven els canvis introduïts ja que amb data 11 d'abril de 1994 la Comissió Territorial d'Urbanisme de Castelló va aprovar una modificació del Pla General per la qual s'establia una dotació educativodocent, a petició de la Conselleria de Cultura, Educació i Ciència per a aplicació de la LOGSE, en sòl no urbanitzable de 8.000 m², que dóna a la C-232, la central elèctrica i l'actual institut de formació professional Ximen d'Urrea, a fi de destinar-la a una futura ampliació del centre docent amb manteniment de la seua classificació. Posteriorment i amb data 22 de juliol de 1998 va ser aprovada per acord de la Comissió Territorial d'Urbanisme de Castelló una nova modificació a fi de canviar en un àmbit pròxim la qualificació de residencial a dotacional docent en sòl urbà d'una illa resultant del desenrotllament de l'actuació integrada denominada 3A. Així com a resultat de l'obtenció d'esta dotació escolar tenint en compte que en esta es pretén ubicar el nou institut, el municipi ha passat a tindre un excedent de dotacions d'ús docent.
  
D'esta manera, no es produïx ni augment ni disminució de sòl dotacional, i l'objecte de la modificació és únicament canviar el seu ús de manera que d'ara canvia la seua denominació a ID, i se seguixen els criteris de l'article 30 del Decret 201/1998, de 15 de desembre, del Govern Valencià, pel qual s'aprova el Reglament de Planejament de la Comunitat Valenciana (RPCV).
  
Quart
  
S'han sol·licitat els informes següents:
  
1. L'Ajuntament va sol·licitar informe de l'Oficina del Pla de Carreteres de la COPUT, que va ser emés el dia 19 de febrer de 2002 en sentit favorable al propòsit pretés.
  
2. Tant l'Ajuntament de l'Alcora com el Servici Territorial d'Urbanisme han sol·licitat informes a la Conselleria de Cultura i Educació, i, amb data 7 d'octubre de 2002, es rep informe favorable del Servici de Projectes i Construccions Educatives, Àrea d'Infraestructures de la citada Conselleria, en el qual s'indica que les necessitats actuals estan cobertes amb l'institut Ximen d'Urrea i el nou institut de secundària en construcció.
  
Fonaments de dret
  
Primer
  
La tramitació de la modificació ha sigut correcta, de conformitat amb el que establixen els articles 38 i següents de la LRAU.
  
Segon
  
La documentació està completa, a l'efecte del compliment del que establix l'article 27 de la LRAU.
  
Tercer
  
La modificació que s'examina suposa la introducció d'alteracions, en el sentit de canviar l'ús dotacional previst d'una parcel·la que d'equipament docent passa a ser infraestructura de servici urbà, sense que per això es produïsca minva de sòl reservat a dotacions públiques ni cap augment d'aprofitament lucratiu privat, i s'obeïx a un interés públic local, justificat racionalment amb motiu de reajustar les demandes dotacionals que el municipi requerix. A més, sobre el citat canvi s'han pronunciat les distintes administracions amb competències en la matèria, sense que observaren cap objecció a allò pretés.
  
La Llei 6/1994, de 15 de novembre, Reguladora de l'Activitat Urbanística (LRAU) en l'article 40, després d'explicitar les comeses autonòmiques que permeten formular objeccions a l'aprovació definitiva del planejament municipal i comprovat que no es posen en qüestió interessos supramunicipals que condicionen la modificació, establix que està vedat a la resolució autonòmica d'aprovació qüestionar la interpretació de tal interés formulada pel municipi des de la seua mateixa representativitat. En supòsits com el que ens ocupa, només és possible un control autonòmic de legalitat, ja que, com assenyala l'article 40.1, últim paràgraf, de la LRAU, la Generalitat no podrà aprovar definitivament els plans que incórreguen en infracció d'una disposició legal estatal o autonòmica.
  
Quart
  
Els canvis que s'introduïxen, fonamentats en criteris de racionalitat, es plantegen en determinacions sobre les quals res es pot objectar respecte de l'autonomia municipal, i sobre la qual s'ha assenyalat explícitament en la memòria l'evident interés públic que la modificació conté, per la qual cosa no s'observen cap de les especials cauteles assenyalades en els apartats de l'article 55 de la LRAU i 17 de l'annex al RPCV.
  
Així les coses, i des de l'exercici autonòmic derivat de l'aplicació de l'article 40 i següents de la LRAU, no s'aprecia cap obstacle que puga qüestionar l'aprovació definitiva del document.
  
Cinqué
  
De conformitat amb el que establixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme, que en el cas de municipis de menys de 50.000 habitants, com és el cas de l'Alcora, tindrà directament efectes de resolució executòria.
  
En virtut de tot el que antecedix, la Comissió Territorial d'Urbanisme de Castelló acorda aprovar definitivament la modificació puntual núm. 30 del Pla general de l'Alcora en el canvi d'ús dotacional equipament docent a infraestructura de servici urbà ID en una parcel·la en sòl no urbanitzable limítrofa al nucli urbà.
  
Contra el present acord, que no posa fi a la via administrativa, es podrà interposar recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.
  
Castelló, 10 de desembre de 2002.- El secretari de la Comissió Territorial d'Urbanisme: Fernando Renau Faubell.